Nemesis
Vide etiam paginam discretivam: Nemesis (discretiva). Nemesis (Graece Νέμεσις 'ultio divina, vindicta; indignatio' < νέμω 'distribuo'), dea retribuendi contra hybrin (Graece ὕβρις 'contumelia; superbia') quae filia Noctis et Erebi nonnumquam dicebatur, aut Dios aut Oceani. Alterum nomen apud Orphicos ei erat: Adrastea (Latine 'quae effugi non potest'), praemia et poenas animis distribuens. Multis Graeciae locis Nemesis Iovi Helenam peperisse narrabatur, cui Leda non vera mater sed tantum nutrix dicebatur. Sic Rhamnunte, ubi magnum templum a Pausania descriptum Nemesi deae dedicatum erat, in quo statua cultui destinata a Phidia sculpta stabat. Itaque Nemesis "Rhamnusia" dicebatur. Smyrnae duae Nemeses venerabantur, quae somnio Alexandrum Magnum monuerant ut novam urbem prope montem Pagum conderet.